Alessandro Nannini, z vzdevkom Sandro, je upokojeni italijanski dirkač Formule 1. Debitiral je v sezoni 1986 na Veliki nagradi Brazilije z Minardijem, ki pa je bil nekonkurenčen tako, da je Nannini obe sezoni pri njih končal brez točk. Pred sezono 1988 je prestopil v Benetton in na drugi dirki sezone za Veliko nagrado San Marina osvojil prve točke s šestim mestom, na Veliki nagradi Velike Britanije pa prvo uvrstitev na stopničke s tretjim mestom. Tudi sezona 1989 se je odvijala podobno do dirke za Veliko nagrado Japonske, ko je osvojil svojo prvo in edino zmago. Po Veliki nagradi Španije v sezoni 1990, ko je osvojil tretje mesto, se je poškodoval v helikopterski nesreči pri Sieni in zaradi poškodb roke moral končati kariero.